


	Európsky parlament
2024-2029
	[image: EP logo RGB_Mute]



PRIJATÉ TEXTY

[bookmark: TANumber]P10_TA(2025)0018
[bookmark: title]Pokračujúce zadržiavanie a hrozba trestu smrti pre osoby obvinené z rúhania v Nigérii, najmä prípad Yahayu Sharifa-Aminua
[bookmark: DocNumber]
[bookmark: PE]PE769.125
[bookmark: Sujet][bookmark: References]Uznesenie Európskeho parlamentu z 13. februára 2025 o pokračujúcom zadržiavaní a hrozbe trestu smrti pre osoby obvinené z rúhania v Nigérii, najmä prípade Yahayu Sharifa-Aminua (2025/2548(RSP))
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Nigérii,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže nigérijský spevák Yahaya Sharif-Aminu bol 10. augusta 2020 predvedený pred vyšší súd šaría v štáte Kano, kde bol súdený bez právneho zastúpenia a odsúdený na trest smrti obesením za to, že text jeho piesne údajne obsahoval hanlivé poznámky týkajúce sa proroka Mohameda; keďže po jeho zatknutí čelila jeho rodina obťažovaniu a prenasledovaniu;
B.	keďže v januári 2021 najvyšší súd štátu Kano nariadil obnovenie konania a v auguste 2022 odvolací súd potvrdil rozsudok, ako aj ústavnosť zákonov o rúhaní podľa práva šaría, čo znamená vážne riziko potvrdenia trestu smrti; keďže Sharif-Aminu podal v novembri 2022 odvolanie na najvyšší súd, pričom na konanie sa čaká; keďže údajne je vo väzení v kritickom stave, pretože jeho zdravie sa zhoršilo a má nedostatočnú stravu, oblečenie a lieky;
C.	keďže na základe obvinení z rúhania sú väznení aj iní Nigérijčania;
D.	keďže nigérijské zákony o rúhaní sú v rozpore s medzinárodnými záväzkami krajiny v oblasti ľudských práv, Africkou chartou a nigérijskou ústavou; keďže obvinenia z rúhania často vedú k obťažovaniu, násiliu a lynčovaniu; keďže Nigéria je jednou zo siedmich krajín, v ktorých môže byť osoba odsúdená na smrť za rúhanie;
E.	keďže každý má právo na slobodu prejavu, náboženstva a viery;
1.	naliehavo vyzýva nigérijské orgány, aby okamžite a bezpodmienečne prepustili Yahayu Sharifa-Aminua, zrušili všetky obvinenia proti nemu, zaručili jeho právo na bezpečnosť a riadny proces a zabezpečili mu primeraný prístup k strave, oblečeniu a lekárskemu ošetreniu; vyzýva Najvyšší súd Nigérie, aby zabezpečil zrýchlený a spravodlivý odvolací proces; vyzýva na prepustenie všetkých ostatných osôb, ktorí čelia obvineniam z rúhania;
2.	pripomína, že zákony o rúhaní sú zjavným porušením medzinárodných záväzkov v oblasti ľudských práv, najmä Medzinárodného paktu o občianskych a politických právach, a sú v rozpore s nigérijskou ústavou, ktorá zaručuje slobodu náboženského vyznania a prejavu;
3.	naliehavo vyzýva nigérijské orgány, aby dodržiavali ľudské práva v celej krajine tým, že zabezpečia, aby federálne právo, štátne právo a právo šaría neodopierali Nigérijčanom ochranu, ktorú im poskytuje národná ústava a medzinárodné dohovory; zdôrazňuje zodpovednosť Nigérie ísť príkladom pri rušení zákonov o rúhaní vrátane náboženských urážok v trestnom práve, ktoré systematicky ohrozujú náboženské menšiny, porušujú základné slobody a podnecujú sektárske násilie;
4.	naliehavo vyzýva Nigériu, aby zaviedla celoštátne moratórium na popravy a usilovala sa o úplné zrušenie trestu smrti;
5.	naliehavo vyzýva nigérijskú vládu, aby bojovala proti beztrestnosti v súvislosti s obvineniami z rúhania tým, že bude trestať páchateľov falošných obvinení a postaví páchateľov šikanovania pred súd;
6.	vyzýva EÚ a jej členské štáty, aby upozorňovali nigérijské orgány na jednotlivé prípady, obavy týkajúce sa ľudských práv a zákony o rúhaní a aby zabezpečili diplomatické pozorovanie súdneho konania, keď sa začne proces so Sharifom-Aminuom na najvyššom súde; oceňuje oslobodenie Rhody Jatauovej spod obžaloby a prepustenie Mubaraka Balu;
[bookmark: _GoBack]7.	poveruje svoju predsedníčku, aby postúpila toto uznesenie Komisii, Rade Európskej službe pre vonkajšiu činnosť a podpredsedníčke Komisie/vysokej predstaviteľke Únie pre zahraničné veci a bezpečnostnú politiku a vláde a parlamentu Nigérie.

